## Uredba o graničnim vrijednostima sadržaja hlapivih organskih spojeva u određenim bojama i lakovima i proizvodima za završnu obradu vozila

### NN 94/2007 (13.9.2007.), Uredba o graničnim vrijednostima sadržaja hlapivih organskih spojeva u određenim bojama i lakovima i proizvodima za završnu obradu vozila

# VLADA REPUBLIKE HRVATSKE

**2820**

Na temelju članka 38. stavka 2. Zakona o zaštiti zraka (»Narod­ne novine«, broj
178/2004), Vlada Republike Hrvatske je na sjednici održanoj 7. rujna 2007.
godine donijela

## UREDBU

### O GRANIČNIM VRIJEDNOSTIMA SADRŽAJA HLAPIVIH ORGANSKIH SPOJEVA U ODREĐENIM BOJAMA I LAKOVIMA I PROIZVODIMA ZA ZAVRŠNU OBRADU VOZILA

Članak 1.

Ovom se Uredbom propisuju granične vrijednosti sadržaja hlapivih organskih
spojeva u određenim bojama i lakovima i proizvodima za završnu obradu vozila
koji se smiju stavljati na tržište, način utvrđivanja njihove kakvoće i način
dokazivanja sukladnosti.

Članak 2.

Ova Uredba ima za cilj ograničiti ukupni sadržaj hlapivih organskih spojeva u
određenim bojama i lakovima i proizvodima za završnu obradu vozila, kako bi se
spriječilo i smanjilo onečišćivanje zraka uslijed emisija tih spojeva u zrak.

Članak 3.

Ovom Uredbom određuju se granične vrijednosti sadržaja hlapivih organskih
spojeva u kategoriji proizvoda: boje i lakovi razvrstanim u sljedeće
potkategorije:
*(a) mat premazi za unutarnje zidove i stropove* su premazi namijenjeni za
nanošenje na unutarnje zidove i stropove, sa stupnjem sjaja 25@60°;
*(b) sjajni premazi za unutarnje zidove i stropove* su premazi namijenjeni za
nanošenje na unutarnje zidove i stropove, sa stupnjem sjaja > 25@60°;
*(c) premazi za vanjske zidove od mineralnih supstrata* su premazi namijenjeni za
nanošenje na zidane, ciglene i ožbukane zidove;
*(d) boje za unutarnje/vanjsko ukrašavanje i oblaganje drveta, metala ili
plastike* su premazi namijenjeni za nanošenje u svrhu ukrašavanja i oblaganja,
koji stvaraju neprozirni film. Ti su premazi namijenjeni za drvene, metalne ili
plastične podloge i uključuje temeljne premaze i međupremaze;
*(e) lakovi i neprozirne lazure, za unutarnje i vanjsko uređenje* su premazi
namijenjeni za uređivanje, koji stvaraju prozirni ili poluprozirni film za
ukrašavanje i zaštitu drveta, metala i plastike te uključuju i neprozirne boje
za drvo. Pokrivne boje za drvo su premazi koji stvaraju neprozirni film za
ukrašavanje i zaštitu drveta od propadanja zbog vremenskih utjecaja, definirani
u normi HRN EN 927-1 u okviru kategorije polustabilnih proizvoda;
*(f) tankoslojne lazure za drvo* su boje koje stvaraju jako/vrlo tanki film čija
je srednja debljina, u skladu s normom HRN EN 927-1, manja od 5 µm kada se
testiraju prema metodi 5A iz norme HRN ISO 2808;
*(g) temeljni premazi* su premazi s impregnirajućim ili blok svojstvima
namijenjeni za nanošenje na drvo, zidove i stropove;
*(h) vezujući temeljni premazi* su premazi koji su namijenjeni za učvršćivanje
labavo vezanih čestica podloge ili da bi je učinili nepropusnim i/ili za zaštitu
drveta od gljivica;
*(i) jednokomponentni funkcionalni premazi* su funkcionalni premazi na bazi
materijala koji stvaraju film. Namijenjeni su za uporabu u slučajevima gdje se
zahtijevaju posebna funkcionalna svojstva, kao temeljni i završni premazi za
plastiku, temeljni premazi za željezne podloge, temeljni premazi za reaktivne
metale kao što su cink i aluminij, antikorozivni završni premazi, podni premazi
koji uključuju premaze za drvene i cementne podove, kao i premazi koji su
otporni na pisanje grafita, koji inhibiraju gorenje i koji su u skladu s
higijenskim normama koje se primjenjuju u industriji hrane i pića ili u
zdravstvu;
*(j) dvokomponentni funkcionalni premazi* su premazi iste na­mje­ne kao i
jednokomponentni funkcionalni premazi, ali s drugom komponentom (npr.
tercijarnim aminima) koja se dodaje prije upotrebe;
*(k) višebojni premazi* su premazi namijenjeni za stvaranje dvobojnog ili
višebojnog učinka već nakon prvog nanošenja;
*(l) dekorativni premazi* su premazi koji su namijenjeni za postizanje posebnog
estetskog učinka kad se nanesu na posebno priprem­ljene, prethodno obojene
podloge ili temeljne premaze i naknadno se, tijekom sušenja, obrađuju različitim
alatima.

Članak 4.

Ovom Uredbom određuju se granične vrijednosti sadržaja hlapivih organskih
spojeva u kategoriji proizvoda za završnu obradu vozila razvrstanim u sljedeće
potkategorije:
*(a) proizvodi za pripremu i čišćenje* su proizvodi namijenjeni za skidanje starih
premaza i hrđe, mehanički ili kemijski, ili za pripremu nanošenja novih premaza;
*(i) proizvodi za pripremu* uključuju sredstva za pranje (proizvode namijenjene za
pranje pištolja za raspršivanje i druge opreme), za skidanje boje, odmašćivače
(uključujući antistatične vrste za plastiku) i za skidanje silikona;
*(ii) sredstva za pretpranje* su proizvodi za pranje koji su namijenjeni za
skidanje onečišćenja s površine tijekom pripreme za nanošenje slojeva materijala
i neposredno prije njihovoga nanošenja;
*(b) grubi kit/zapunjač* je gusta smjesa namijenjena za ispunjavanje dubokih
neravnina na površini, prije nanošenja završne pod­loge/finog kita;
*(c) temelj* je premaz koji je namijenjen za izravno nanošenje na goli/nezaštićeni
metal ili na postojeću završnu prevlaku kao antikorozivna zaštita prije
nanošenja kita;
*(i) fini kit/zapunjač* je premaz koja se nanosi neposredno prije završnog sloja,
koji osigurava otpornost na hrđu, prianjanje završ­nog sloja i, ispunjavajući
sitne površinske neravnine, omogućuje stvaranje glatke površine završnog sloja;
*(ii) opći temelj za metal* znači premaze koji se nanose kao temeljni premazi, kao
što su premazi za poboljšanje prianjanja, nepropusni premazi, fini kitovi/zapunjači,
podloge, plastični temeljni premazi, kitovi koji se nanose mokro–na mokro,
kitovi bez pijeska i kitovi za raspršivanje;
*(iii) reaktivni temelji* su sredstva koja sadrže najmanje 0,5% masenog udjela
fosforne kiseline koja se izravno nanose na gole metalne površine i osiguravaju
otpornost na hrđu i prianjanje sljedećeg sloja; sredstva koje se koriste kao
podloga za zavarivanje; i otopine za izjedanje za galvanizirane i pocinčane
površine;
*(d) završni premaz* je svaki pigmentirani premaz koja se nanosi kao jednoslojna
ili višeslojna baza koja osigurava sjaj i izdržljivost. Ovaj pojam uključuje sve
proizvode koji se koriste kao osnovni premazi i prozirni premazi:
*(i) osnovni sloj* je pigmentirani premaz koji daje boju i proiz­vodi bilo kakav
optički učinak, ali ne i sjaj ili površinsku otpornost višeslojnog sustava;
*(ii) prozirni sloj* je prozirni premaz koji osigurava konačni sjaj i otpornost
višeslojnog sustava;
*(e) specijalni završni premazi* su premazi koji se nanose u jed­nom sloju kao
završni premazi kad se traže posebna svojstva kao što je metalni ili biserni
sjaj, kao visoko-funkcionalni obojeni i prozirni premazi (na primjer premazi
otporne na grebanje i fluorirani prozirni premazi), zrcalni (metalik) osnovni
premazi, teksturni završni premazi (npr. koji proizvode učinak udarca čekićem),
protuklizni premazi, nepropusni premazi za dno karoserije, premazi otporni na
udarac, unutarnji završni premazi i aerosoli.

Članak 5.

Ova Uredba ne primjenjuje se na proizvode iz članka. 3. i 4. ove Uredbe koji se
prodaju za isključivu upotrebu u postrojenjima u kojima se obavljaju aktivnosti
iz članka 76. Uredbe o graničnim vrijednostima emisija onečišćujućih tvari u
zrak iz stacionarnih izvora (»Narodne novine«, broj 21/2007).

Članak 6.

Pojedini izrazi u ovoj Uredbi imaju sljedeće značenje:
*1.* *tvari* su bilo koji kemijski element i njegove spojeve u prirodnom obliku ili
industrijski proizvedene, u krutom, tekućem ili plinovitom stanju,
*2.* *pripravak* je smjesa ili otopina koja se sastoji od dviju ili više tvari,
*3.* *organski spoj* je spoj koji u sebi sadrži najmanje ugljik i jedan ili više
sljedećih elemenata: vodik, kisik, sumpor, fosfor, silicij, dušik ili halogen,
izuzimajući ugljikove okside, anorganske karbonate i bikarbonate,
*4.* *hlapivi organski spoj (HOS)* je svaki organski spoj čija je počet­na točka
vrelišta niža ili jednaka 250°C, izmjerena pri standardnom tlaku od 101,3 kPa,
*5. sadržaj hlapivih organskih spojeva* je masa hlapivih organskih spojeva,
izražena u gramima po litri (g/l), u proizvodu koji je spreman za uporabu. Masa
hlapivih organskih spojeva u danom proiz­vodu koji kemijski reagira tijekom
sušenja stvarajući dio premaza ne smatra se dijelom sadržaja hlapivog organskog
spoja,
*6. organsko otapalo* je bilo koji hlapivi organski spoj koji se sam ili u
kombinaciji s drugim agensima upotrebljava za otapanje sirovina, proizvoda ili
otpadnih materijala, ili se upotrebljava kao sredstvo za čišćenje koje otapa
onečišćujuće tvari, ili kao disperzivno sredstvo, ili kao sredstvo za
podešavanje viskoziteta ili površinske napetosti, kao plastifikator ili kao
konzervans,
*7. boje i lakovi* su premazi, isključujući aerosole, a uključujući sva organska
otapala ili pripravke koji sadrže organska otapala potrebna za njegovu pravilnu
primjenu, koji se koriste za dobivanje filma koji ima dekorativni, zaštitni ili
drugi funkcionalni učinak na površinu,
*8. proizvodi za završnu obradu vozila* su proizvodi namijenjeni za postizanje
estetskog efekta kada se nanose na posebno priprem­ljene, prethodno obojene
supstrate ili temeljne premaze i naknadno se, tijekom sušenja, obrađuju
različitim alatima; namijenjeni su za zaštitno bojenje cestovnih vozila
definiranih u Direktivi 70/156/EEZ, ili za dio njih, u sklopu popravka,
konzerviranja ili dekoracije vozila izvan proizvodnih pogona,
*9. premaz* je svaki pripravak, uključujući sva organska otapala ili pripravke
koji sadrže organska otapala potrebna za njegovu pravilnu primjenu, koji se
koristi za dobivanje filma koji ima dekorativ­ni, zaštitni ili drugi
funkcionalni učinak na površinu,
*10. film* je neprekidni sloj koji nastaje nanošenjem jednog ili više slojeva
premaza na podlogu,
*11. vodeni premazi (u daljnjem tekstu: VP)* su premazi čiji se viskoznost
podešava pomoću vode,
*12. premazi na bazi otapala (u daljnjem tekstu: OP)* su premazi čiji se
viskoznost podešava pomoću organskog otapala,
*13. stavljanje na tržište* znači davanje na raspolaganje trećim stranama, uz
naplatu ili besplatno, boja i lakova te proizvoda za završnu obradu vozila,
*14. proizvođač* boja i lakova i proizvoda za završnu obradu vozila je pravna ili
fizička osoba koja proizvodi boje i lakove ili proizvode za završnu obradu
vozila u Republici Hrvatskoj,
*15. uvoznik* boja i lakova i proizvoda za završnu obradu vozila je pravna ili
fizička osoba koja uvozi boje i lakove ili proizvode za završnu obradu vozila te
ih stavlja na tržište u Republici Hrvatskoj.

Članak 7.

(1) Granične vrijednosti sadržaja hlapivih organskih spojeva u proizvodima iz
članka 3. ove Uredbe koji se stavljaju na tržište i moraju se postići do 31.
ožujka 2008. godine su:

|  |  |  |  |
| --- | --- | --- | --- |
| A | KATEGORIJA: BOJE I LAKOVI | | |
|  | Potkategorija proizvoda | Vrsta  premaza | Granična vrijed­nost sadržaja  HOS-eva g/l (\*) |
| a) | Mat premazi za unutarnje zidove i stropove (sjaj ≤ 25@60°) | VP  OP | 75  400 |
| b) | Sjajni premazi za unutarnje zidove i stropove (sjaj > 25@60°) | VP  OP | 150  400 |
| c) | Premazi za vanjske zidove od mineralnih supstrata | VP  OP | 75  450 |
| d) | Boje za unutarnje/vanjsko ukrašavanje i oblaganje drveta, metala ili plastike | VP  OP | 150  400 |
| e) | Lakovi i neprozirne lazure, za unutarnje i vanjsko uređenje | VP  OP | 150  500 |
| f) | Tankoslojne lazure za drvo | VP  OP | 150  700 |
| g) | Temeljni premazi | VP  OP | 50  450 |
| h) | Vezujući temeljni premazi | VP  OP | 50  750 |
| i) | Jednokomponentni funkcionalni premazi | VP  OP | 140  600 |
| j) | Dvokomponentni funkcionalni premazi | VP  OP | 140  550 |
| k) | Višebojni premazi | VP  OP | 150  400 |
| l) | Dekorativni premazi | VP  OP | 300  500 |

(\*) g/l proizvoda spremnog za uporabu

(2) Granične vrijednosti sadržaja hlapivih organskih spojeva u proizvodima iz
članka 3. ove Uredbe koji se stavljaju na tržište i moraju se postići do 1.
siječnja 2010. godine su:

|  |  |  |  |
| --- | --- | --- | --- |
| A | KATEGORIJA: BOJE I LAKOVI | | |
|  | Potkategorija proizvoda | Vrsta  premaza | Granična vrijed­nost sadržaja HOS-eva, g/l (\*) |
| a) | Mat premazi za unutarnje zidove i stropove (sjaj ≤ 25@60°) | VP  OP | 30  30 |
| b) | Sjajni premazi za unutarnje zidove i stropove (sjaj > 25@60°) | VP  OP | 100  100 |
| c) | Premazi za vanjske zidove od mineralnih supstrata | VP  OP | 40  430 |
| d) | Boje za unutarnje/vanjsko ukrašavanje i oblaganje drveta, metala ili plastike | VP  OP | 130  300 |
| e) | Lakovi i neprozirne lazure, za unutarnje i vanjsko uređenje | VP  OP | 130  400 |
| f) | Tankoslojne lazure za drvo | VP  OP | 130  700 |
| g) | Temeljni premazi | VP  OP | 30  350 |
| h) | Vezujući temeljni premazi | VP  OP | 30  750 |
| i) | Jednokomponentni funkcionalni premazi | VP  OP | 140  500 |
| j) | Dvokomponentni funkcionalni premazi | VP  OP | 140  500 |
| k) | Višebojni premazi | VP  OP | 100  100 |
| l) | Dekorativni premazi | VP  OP | 200  200 |

(\*) g/l proizvoda spremnog za uporabu

Članak 8.

Granične vrijednosti sadržaja hlapivih organskih spojeva u proiz­vodima
za završnu obradu vozila iz članka 4. ove Uredbe koji se stavljaju na tržište i
moraju se postići do 31. ožujka 2008. godine su:

|  |  |  |  |
| --- | --- | --- | --- |
| B | KATEGORIJA: PROIZVODI ZA ZAVRŠNU OBRADU VOZILA | | |
|  | Potkategorija proizvoda | Premazi | Granična vrijednost sadržaja HOS-eva, g/l (\*) |
| a) | Proizvodi za pripremu i čišćenje | Proizvodi za pripremu  Sredstva za pretpranje | 850  200 |
| b) | Grubi kit/zapunjač | Sve vrste | 250 |
| c) | Temelj | Fini kit/zapunjač i opći temelj za metal  Reaktivni temelji | 540    780 |
| d) | Završni premaz | Sve vrste | 420 |
| e) | Specijalni završ­ni premazi | Sve vrste | 840 |

(\*) g/l proizvoda spremnog za upotrebu. Izuzimajući
potkategoriju (a) svaki sadržaj vode u proizvodu spremnom za upotrebu mora se
odbiti.

Članak 9.

Za proizvode iz članka 3. i 4. ove Uredbe kojima se moraju dodavati otapala kako
bi bili spremni za upotrebu, propisane granične vrijednosti iz članka 7. i 8.
ove Uredbe primjenjuju se na sadržaj hlapivih organskih spojeva kad je proizvod
spreman za uporabu.

Članak 10.

(1) Iznimno, u svrhu očuvanja građevina i automobila najranijih tipova koji
imaju osobitu povijesnu i kulturnu vrijednost, a potrebno ih je obnoviti, može
se odobriti poznatom krajnjem korisniku određena količina proizvoda iz članka 3.
i 4. ove Uredbe koja odstupa od graničnih vrijednosti sadržaja hlapivih
organskih spojeva propisanih ovom Uredbom.
(2) Zahtjev za izdavanje odobrenja iz stavka 1. ovoga članka podnosi se
Ministarstvu zaštite okoliša, prostornog uređenja i graditeljstva (u daljnjem
tekstu: Ministarstvo).
(3) Odobrenje iz stavka 2. ovoga članka izdaje se uz prethodno pribavljeno
mišljenje središnjeg tijela nadležnog za zaštitu kulturne baštine i promet.

Članak 11.

(1) Proizvodi iz članka 3. i 4. ove Uredbe prilikom stavljanja na tržište moraju
sadržavati oznaku na hrvatskom jeziku.
(2) Oznaka iz stavka 1. ovoga članka sadrži:
– propisane granične vrijednosti sadržaja hlapivih organskih spojeva u g/l za
potkategoriju proizvoda iz članka 7. ove Uredbe i potkategoriju proizvoda iz
članka 8. ove Uredbe kao i oznaku pot­kategorije te,
– maksimalni sadržaj hlapivih organskih spojeva u g/l proizvoda pripremljenoga
za uporabu.
(3) Grafički prikaz oznake iz stavka 1. ovoga članka dan je u Prilogu 1.
(4) Veličina grafičkog prikaza oznake iz stavka 1. ovoga članka ovisi o veličini
ambalaže proizvoda na koji se stavlja i mora biti čitljiv.

Članak 12.

Utvrđivanje kakvoće proizvoda iz članka 3. i 4. ove Uredbe obavlja se
laboratorijskom analizom primjenom sljedećih metoda ispitivanja:
– sadržaj hlapivih organskih spojeva (g/l) - HRN EN ISO 11890-2
– sadržaj hlapivih organskih spojeva ako su prisutni reaktivni razrjeđivači
(g/l) - ASTMD 2369.

Članak 13.

(1) Proizvođač obavlja kontrolu kakvoće proizvoda iz članka 3. i 4. ove Uredbe
prema metodama ispitivanja iz članka 12. ove Uredbe. Ispitivanje kakvoće
proizvoda obavlja se u laboratoriju proizvođača.
(2) Na temelju ispitivanja iz stavka 1. ovoga članka proizvođač je dužan
izraditi izvješće o sukladnosti proizvoda s graničnim vrijednostima sadržaja
hlapivih organskih spojeva propisanim ovom Uredbom za koje odgovara.
(3) Ako dođe do promjene procesa proizvodnje proizvoda iz članka 3. i 4. ove
Uredbe, odnosno recepture proizvoda, a koja može utjecati na propisane granične
vrijednosti sadržaja hlapivih organskih spojeva u proizvodu mora se obaviti novi
postupak ispitivanja kakvoće.
(4) Uvoznik proizvoda iz članka 3. i 4. ove Uredbe osigurava potvrdu o
obavljenom ispitivanju kakvoće proizvoda iz članka 3. i 4. ove Uredbe, odnosno
izvješće o sukladnosti ili druge odgovarajuće isprave izdane u inozemstvu kojima
dokazuje sukladnost proizvoda s graničnim vrijednostima sadržaja hlapivih
organskih spojeva propisanim ovom Uredbom za koje odgovara.

Članak 14.

(1) Proizvođač i uvoznik vode očevidnik u koji unose podatke, za svaki proizvod
posebno, o datumu ispitivanja kakvoće proizvoda i sadržaju hlapivih organskih
spojeva u ispitivanom proizvodu.
(2) Proizvođač i uvoznik u očevidnik iz stavka 1. ovoga članka unose i podatke o
godišnjoj količini proizvedenih/uvezenih proiz­voda iz članka 3. i 4. ove Uredbe
stavljenih na tržište i njihovom odredištu.
(3) Izvješće o sukladnosti iz članka 13. ove Uredbe sastavni je dio očevidnika
koji se čuva tri godine.

Članak 15.

Podaci iz očevidnika iz članka 14. ove Uredbe moraju se dostaviti Agenciji za
zaštitu okoliša za potrebe informacijskog sustava o zaštiti zraka do 31.
siječnja tekuće godine za proteklu kalendarsku godinu na obrascu BLV-1.

Članak 16.

Državni inspektorat donosi godišnji program nadzora praćenja kakvoće proizvoda
iz članka 3. i 4. ove Uredbe kada se stavljaju na tržište Republike Hrvatske.

Članak 17.

U slučaju sumnje da proizvodi iz članka 3. i 4. ove Uredbe
koji su stavljeni na tržište ne odgovaraju kakvoći propisanoj ovom Uredbom gospodarski inspektor
Državnog inspektorata može odrediti ponovno ispitivanje kakvoće.

Članak 18.

Proizvodi iz članka 3. i 4. ove Uredbe koji su proizvedeni prije datuma iz
članka 7. i 8. ove Uredbe, a koji ne udovoljavaju propisanim graničnim
vrijednostima sadržaja hlapivih organskih spojeva u člancima 7. i 8., mogu se
stavljati na tržište najduže 12 mjeseci od datuma iz članka 7. i 8. ove Uredbe.

Članak 19.

Prilog 1. i Obrazac BLV-1 s odgovarajućim sadržajem tiskani su uz ovu Uredbu i
čine njezin sastavni dio.

Članak 20.

Ova Uredba stupa na snagu osmoga dana od dana objave u Narodnim novinama, osim
odredbi članka 11. ove Uredbe koje stupaju na snagu 1. travnja 2008. godine.

Klasa: 351-01/07-01/08
Urbroj: 5030114-07-1
Zagreb, 7. rujna 2007.

Predsjednik
**dr. sc. Ivo Sanader**, v. r.

PRILOG 1.

SADRŽAJ OZNAKE PROIZVODA

1. Grafički prikaz oznake za kategoriju proizvoda: boje i lakovi

HOS kategorija i granična vrijednost: A(d), 400 g/l (2008); ovaj proizvod
sadrži: maks. 395 g/l

2. Grafički prikaz oznake za kategoriju: proizvodi za završnu
obradu vozila

HOS kategorija i granična vrijednost: B(d), 420 g/l (2008); ovaj proizvod
sadrži: maks. 395 g/l

*Napomena:*»A« se odnosi na kategoriju boja i lakova, a »d« na potkategoriju boje za
unutarnje/vanjsko ukrašavanje i oblaganje drveta, metala ili plastike iz članka
7. ove Uredbe.
»B« se odnosi na kategoriju proizvoda za završnu obradu vozila, a »d« na
potkategoriju završni premaz iz članka 8. ove Uredbe.

**OBRAZAC BLV-1**

Uredba o graničnim vrijednostima sadržaja hlapivih organskih spojeva u određenim
bojama i lakovima i proizvodima za završnu obradu vozila

PODACI IZ OČEVIDNIKA O KOLIČINI I VRSTI BOJA I LAKOVA ODNOSNO PROIZVODA ZA
ZAVRŠNU OBRADU VOZILA STAVLJENIH NA TRŽIŠTE

**Dio I. Osnovni podaci**

|  |  |
| --- | --- |
| Naziv proizvođača: |  |
| Naziv uvoznika: |  |
| Sjedište proizvođača/uvoznika: |  |
| Ulica i broj: |  |
| Mjesto: |  |
| Matični broj proizvođača/uvoznika: |  |
| Telefon: |  |
| Telefaks: |  |
| E-mail: |  |
| Ime i prezime odgovorne osobe u pravnoj ili fizičkoj osobi: |  |
| Godišnja količina proizvedenih boja i lakova koji su stavljeni na tržište, ukupno: |  |
| Godišnja količina proizvedenih proizvoda za završnu obradu vozila koji su stavljeni na tržište, ukupno: |  |
| Popis krajnjih kupaca (odredišta): | Dio III. |
| Godišnja količina uvezenih boja i lakova koji su stavljeni na tržište, ukupno: |  |
| Godišnja količina uvezenih proizvoda za završnu obradu vozila koji su stavljeni na tržište, ukupno: |  |
| Popis krajnjih kupaca (odredišta): | Dio III. |
| Godina za koju se daju podaci: |  |

**Dio II. Podaci o sadržaju HOS-eva i ukupnoj godišnjoj
količini boja i lakova i proizvoda za završnu obradu vozila stavljenih na
tržište u Republici Hrvatskoj za razdoblje siječanj – prosinac \_\_\_\_\_\_\_\_\_\_\_\_\_
godine**

1. KATEGORIJA PROIZVODA: BOJE I LAKOVI

|  |  |  |  |  |
| --- | --- | --- | --- | --- |
| Potkategorija proizvoda:  boje i lakovi | Vrsta premaza  (VP/OP) | Maksimalni sadržaj HOS-eva, g/l (iz izvješća o sukladnosti) | Granična vrijednost sadržaja HOS-eva, g/l prema Uredbi | Ukupna količina proizvoda stav­ljenih na tržište (izraženo u kg) |
| (a) |  |  |  |  |
| (b) |  |  |  |  |
| (c) |  |  |  |  |
| (d) |  |  |  |  |
| (e) |  |  |  |  |
| (f) |  |  |  |  |
| (g) |  |  |  |  |
| (h) |  |  |  |  |
| (i) |  |  |  |  |
| (j) |  |  |  |  |
| (k) |  |  |  |  |
| (l) |  |  |  |  |

 2. KATEGORIJA PROIZVODA: PROIZVODI ZA ZAVRŠNU OBRADU VOZILA

|  |  |  |  |  |
| --- | --- | --- | --- | --- |
| Potkategorija proizvoda: proizvodi za završnu obradu vozila | Vrsta premaza | Maksimalni sadržaj HOS-eva, g/l (iz izvješća o sukladnosti) | Granična vrijednost sadržaja HOS-eva, g/l prema Uredbi | Ukupna količina proizvoda stavljenih na tržište (izraženo u kg) |
| (a) |  |  |  |  |
| (b) |  |  |  |  |
| (c) |  |  |  |  |
| (d) |  |  |  |  |
| (e) |  |  |  |  |

**Dio III. POPIS KRAJNJIH KUPACA (trgovci na veliko i malo)**

U \_\_\_\_\_\_\_\_\_\_\_\_\_\_\_\_\_\_\_

> >
> > Odgovorna osoba:
> >
> > \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
> >
> > (potpis)

M.P

UPUTA ZA ISPUNJAVANJE OBRASCA BLV-1

**Dio I.**
1. Upisuju se podaci o nazivu, sjedištu, matičnom broju i kontaktnim podacima
(telefon, telefaks, e-mail) proizvođača/uvoznika boja, lakova i/ili proizvoda za
završnu obradu vozila
2. Upisati ime i prezime odgovorne osobe u pravnoj ili fizičkoj osobi za podatke
3. Upisati ukupnu godišnju količinu proizvedenih boja, lakova i/ili proizvoda za
završnu obradu vozila stavljenih na tržište te priložiti popis krajnjih kupaca
(dio III) proizvedenih boja, lakova i/ili proizvoda za završnu obradu vozila –
popunjavaju proizvođači
4. Upisati ukupnu godišnju količinu uvezenih boja, lakova i/ili proizvoda za
završnu obradu vozila stavljenih na tržište te priložiti popis krajnjih kupaca
(dio III) uvezenih boja, lakova i/ili proizvoda za završnu obradu vozila –
popunjavaju uvoznici
5. Upisati godinu za koju se daju podaci i popunjava odbrazac
**Dio II.**U tablicu 1. upisuju se podaci o ukupnoj godišnjoj količini boja i/ili lakova
stavljenih na tržište po potkategorijama i vrstama, te podaci o ispitivanju
kakvoće proizvoda, neovisno da li su oni proizvedeni ili uvezeni u Republiku
Hrvatsku – popunjavaju i proizvođači i uvoznici.
U tablicu 2. upisuju se podaci o ukupnoj godišnjoj količini proizvoda za završnu
obradu vozila stavljenih na tržište po potkategorijama i vrstama, te podaci o
ispitivanju kakvoće proizvoda, neovisno da li su oni proizvedeni ili uvezeni u
Republiku Hrvatsku – popunjavaju i proizvođači i uvoznici.
**Dio III.**Proizvođač i uvoznik daju popis odredišta (krajnjih kupaca) u Republici
Hrvatskoj.

Uredba, NN 94/2007-2820
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)